Vlčan, Samuel, minister pôdohospodárstva a rozvoja vidieka SR (2021-10-19):
Ďakujem za slovo, pán predsedajúci. Vážené panie poslankyne, páni poslanci, musím povedať, že kritika na prácu nielen Poľnohospodárskej platobnej agentúry, ale aj samotného ministerstva pôdohospodárstva a rozvoja vidieka vo forme prípadu, ktorý popísal pán poslanec Borguľa, je oprávnená. Žiaľ, v minulosti samotné pravidlá výziev a neskôr realizácia výziev slúžili v nejakej časti na realizáciu rôznych podvodných schém a veľká časť zdrojov, ktoré plynú predovšetkým z Európskej únie, ale aj z nášho národného rozpočtu, hlavne prostredníctvom projektových podpor v druhom pilieri, boli zneužívané a je mi ľúto, že dochádzalo aj k prípadom, kedy pre pochybenie pracovníkov Pôdohospodárskej platobnej agentúry alebo niekedy možno, že so zlým úmyslom boli ničené životy mnohých poľnohospodárov a spracovateľov na Slovensku. Preto budem veľmi rád, vážení páni poslanci, ak schválite predloženú novelu, lebo tá naozaj reaguje aj na podobné problémy z aplikačnej praxe, ako správne uviedol pán predseda Karahuta. My touto novelou zavádzame maximálny limit finančného postihu pri zistenej nezrovnalosti a zároveň touto novelou otvárame priestor pre iné spôsoby vyhlasovania výziev. My pripravujeme výzvu 4.1 aj 4.2 na podporu tak poľnohospodárskej prvovýroby, ako aj spracovateľov. Obidve výzvy sú v záverečnom, v záverečnej fáze prípravy. Prostredníctvom týchto výziev chceme podporiť agropotravinársky sektor v objeme 338 miliónov euro a chceme ich nastaviť tak, aby sme sa práve vyhli tým nekonečným kolám verejných obstarávaní tam, kde to legislatíva Európskej únie dovoľuje. Chceme celý proces odbyrokratizovať, chceme celý proces zjednodušiť, chceme celý proces stransparentniť a za tým účelom my sme vyzvali agropotravinársku obec, aby nám nahlásila, že o aké komodity, strojové zariadenia alebo stavebné práce majú záujem, kde ich najviac tlačí topánka, kde teda chcú odstraňovať investičný dlh. My sme tie odpovede už dostali a dnes pracovníci našej PPA-čky, ale aj Národného poľnohospodárskeho a potravinárskeho centra intenzívne finalizujú novú metodiku, ktorá nám umožní určiť tzv. finančné limity na nákup tak poľnohospodárskych strojov, nástrojov, technológií, ako aj stavebných prác, tak aby sme sa konečne vyviazali z toho jarma verejných obstarávaní, ktoré na Slovensku, žiaľ, aj vďaka aplikačnej praxi je skôr záťažou pre podnikateľských, pre podnikateľský sektor ako, ako pomocou. To znamená, že v tom katalógu bude stanovené, že traktor o výkone, ja neviem, o výkone 80 kW, s automatickou prevodovkou, s nejakým JPS systémom, ktorý je veľakrát potrebný na to, aby vedeli naši farmári robiť tzv. presné poľnohospodárstvo, je stanovený nejakým finančným limitom a podľa veľkosti toho farmára má nárok na podporu od 35 do 60 % intenzity pomoci, a takýmto spôsobom sa budeme snažiť v čo najväčšej možnej miere, ako to len pripúšťa európska národná legislatíva, zjednodušiť ten proces nakupovania týchto strojov a rovnako to chceme urobiť aj pri tých stavebných prácach tak, aby neskôr nevznikali tie pochybnosti, že či teda boli dodržané všetky postupy a či niekomu nechýba nejaký papier v nejakom protokole, na základe ktorého môžeme pristúpiť až k stopercentnej korekcii, teda žiadať všetky prostriedky poskytnuté poľnohospodárovi späť. V minulosti to bolo zneužívané, bolo to nespravodlivé a ja garantujem, že týmto starým časom je koniec. Ja by som ešte rád reagoval na pani poslankyňu. Ja chápem, že to, že sme sa museli vysporiadať s problémami z minulosti, viedlo k tomu, že sme mali naozaj dlhé mesiace Pôdohospodársku platobnú agentúru ochromenú. Ona tým, že sa musela sústrediť na vysporiadanie vlastných problémov, lebo my sme museli pripraviť úplne novú organizačnú štruktúru, nové procesy, museli sme vytvoriť nové pracovné pozície, vyškoliť ľudí na nové pracovné procesy, nové procesy akreditovať. Ja chcem poďakovať týmto za podporu, že ste v skrátenom legislatívnom konaní umožnili presunúť aj systémy geopriestorového monitoringu z MPPC a ministerstva priamo na PPA-čku a že tieto procesy sa nám v takomto rekordne krátkom čase podarilo aj akreditovať nezávislou agentúrou, tak to všetko umožnilo to, aby sme začali dneska odstraňovať ten dlh. Ja priznávam, že za to obdobie, kedy sme nemali plnú akreditáciu, tak sa nahromadilo viac ako 1 200 nevybavených žiadostí o dotácie rôzneho charakteru a museli sme zastaviť od leta tohto roku až vyše 450 platieb, ale sľubujem, že práve s tými platbami pre emisnačné skupiny začíname práve od tohto týždňa, uvoľňujeme ich. Tam je ten proces schvaľovania relatívne jednoduchý. Našli sme aj spôsob, ako odkliať technickú pomoc, lebo mnohé tým, že už nemajú dostatok financovania z IROP-u, ktorý už je prázdny, tak nemajú z čoho žiť, to máte pravdu a mňa to veľmi mrzí, ale skôr sa to nedalo urobiť. My sme najskôr museli ukončiť plnú akreditáciu a urobíme všetko pre to, aby sme do konca roka všetky tieto naše resty odstránili a chcem teda týmto poďakovať nielen vám za podporu pri tej novele, ale, samozrejme, aj týmto spôsobom aj chcem povedať verejnosti, že si veľmi vážim prácu pracovníkov Pôdohospodárskej platobnej agentúry, ktorí pod vedením nového riaditeľa naozaj dokázali za krátky čas urobiť veľký kus práce. Ďakujem.